भाजपा अध्यक्ष की स्कूटी सहित 20 बाइक जब्त
सड़क पर दुकानों के बाहर अस्थायी अतिक्रमण हटाने और बेतरतीब खड़े वाहन जब्त करने की मुहिम मंगलवार को चौपाटी क्षेत्र में चली। भाजपा नगर मंडल अध्यक्ष की स्कूटी समेत 20 बाइक जब्त कर चालान बनाए। 7500 रुपए जुर्माना वसूला। सोमवार को बाजार में जैसे दुकानदारों ने नपा व पुलिस टीम आने के पहले ही सामान समेट लिया था, वैसा ही चौपाटी क्षेत्र में हुआ। यहां दिनभर सड़कों पर सामान रखा रहा। दोपहर बाद टीम आई तो लोगों ने समझदारी दिखाई। थाना प्रभारी दिनेश वर्मा बोले व्यवस्था बनी रहे। इसलिए आकस्मिक कार्रवाई करते रहेंगे।
सिटी थाने के सब इंस्पेक्टर पी.एन. डावरे, नपा स्वास्थ्य शाखा के अकरम खान के नेतृत्व में मंगलवार दोपहर 3 बजे रेलवे फाटक चौराहे से मुहिम शुरू हुई। चौपाटी रोड, पिपलौदा रोड, फोरलेन की सर्विस लेन व बस स्टैंड क्षेत्र में दुकानों के बाहर रखा सामान हद में करवाया। जो वाहन पार्किंग लाइन से बाहर सड़क पर बेतरतीब खड़े थे उन्हें तथा जो लाइन के भीतर थे लेकिन नंबर प्लेट नहीं थी या अन्य दस्तावेज नहीं मिले उन्हें भी जब्त कर थाने पहुंचा दिया। चालान भी बनाए। चौपाटी रोड पर भाजपा जिला उपाध्यक्ष चंद्रप्रकाश ओस्तवाल के शोरूम के बाहर सड़क पर खड़ी भाजपा मंडल अध्यक्ष महेश सोनी की स्कूटी जब्त कर लीं। इसे थाने भिजवाया। एसआई पी.एन. डावरे ने बताया स्कूटी लाइन के बाहर बेतरतीब खड़ी थी, इसलिए नपाकर्मियों की मदद से जब्त की। मामले में मंडल अध्यक्ष सोनी ने बताया भूलवश स्कूटी पार्किंग लाइन के बाहर रह गई होगी। प्रशासन ने निष्पक्ष कार्रवाई की और यातायात सुधार के लिए यह जरूरी है। इसलिए प्रशासन की कार्रवाई का स्वागत है। अगली बार वाहन व्यवस्थित खड़ा करेंगे।
bho_Deva hin_Deva hin_Deva